b'\n_START_ARTICLE_\nBle\xc5\xa1\xc4\x8de\xc4\x8di bisernik\n_START_SECTION_\nOpis\n_START_PARAGRAPH_\nOdrasli metulji te vrste merijo preko kril med 45 in 60\xc2\xa0mm. Osnovna barva zgornje strani kril ble\xc5\xa1\xc4\x8de\xc4\x8dega bisernika je oran\xc5\xbena, po njej pa se vzor\xc4\x8dasto pojavljajo \xc4\x8drne pege in lise. Samica se od samca lo\xc4\x8di po rjavi barvi dela kril ob telesu, samec pa ima ob \xc5\xbeilah na sredi sprednjih kril ozke \xc4\x8drne pasove di\xc5\xa1avnih dla\xc4\x8dic. Po spodnji strani kril ima srebrnkasto ble\xc5\xa1\xc4\x8de\xc4\x8de lise, ki se pojavljajo po olivno zeleno in bledo oran\xc5\xbeno obarvanih zadnjih krilih. Od podobnih vrst se ble\xc5\xa1\xc4\x8de\xc4\x8di bisernik lo\xc4\x8di po tem, da med velikimi ovalnimi lisami v sredini kril in med ozkimi lisami ob zunanjem robu zadnjih kril nima slik o\xc4\x8desc._NEWLINE_V Sloveniji je ble\xc5\xa1\xc4\x8de\xc4\x8di bisernik splo\xc5\xa1no raz\xc5\xa1irjena vrsta, pojavlja pa se od morja do travnikov visoko nad gozdno mejo. Na son\xc4\x8dnih travnatih pobo\xc4\x8djih, na jasah svetlih gozdov ali na mo\xc4\x8dvirnih travnikih se pojavlja od junija do avgusta. Gosenice ble\xc5\xa1\xc4\x8de\xc4\x8dega bisernika se hranijo z listi vijolic vrste Viola canina ter Viola riviniana.'